text: Misrøgtede dyr reddet ud af stald
  04 februar 2010 kl. 13.51
  Dyrene på en gård ved Toftlund gik under så kummerlige forhold, at det blev nødvendigt at fjerne dem med det samme. Men inden de nåede væk, døde en hest af sygdom.
  Det oplyser Syd- og Sønderjyllands Politi, der torsdag rykkede ud sammen med en dyrlæge for at følge op på en anmeldelse om misrøgt på gården i Lindet sydøst for Tønder.
  Politiet fandt i alt 15 heste og et par enkelte kreaturer på stedet. På grund af manglende fodring og vanding besluttede dyrlægen, at dyrene skulle fjernes. 
  Politiet og en tilkaldt dyrlæge har konstateret, at der foreligger flere overtrædelser af dyreværnsloven. 
  Fungerende lederen af lokalpolitiet i Tønder,vicepolitikommissær Henning Marcussen, siger til TV SYD, at der bl.a. har været problemer med de forhold, dyrene var opstaldet under. Og der var problemer med vandforsyningen. Derimod var alle dyr i god foderstand. 
  Han kan først udtale sig mere konkret, når kredsdyrlægen, der var med, har skrevet sin rapport.
  
  Del af taget var styrtet sammen
  Politiet var tilfældigt på ejendommen for at "lave en anden politiforretning", da betjentene blev opmærksomme på dyrene. 
  Ejendommens bolig er udlejet - og dyrene er opstaldet for andre.
  Stalden var i så dårlig stand, at Beredskabsstyrelsen måtte rykke ud for at stive bygningerne af, før dyrene kunne evakueres. 
  De 14 levende heste, to køer og to kalve er opstaldet hos en privat landmand i nærheden.
  